Peér 2009 februárjában nem vehetett részt a dubaji tornán, mivel az Egyesült Arab Emírségekben megtagadták a vízumkérelmét. Jó pár játékos, köztük Venus Williams is kiállt Peér mellett. A verseny igazgatója, Szalah Tahlak azt nyilatkozta, hogy Peér jelenléte kivívta volna az ország lakosainak haragját, ahogy egy hónappal korábban Aucklandben is tiltakozókkal szembesült a 2008–2009-es Izrael–Hamász-konfliktus miatt. A WTA az eset után azt nyilatkozta, hogy felül fogja vizsgálni a jövőbeli versenyeket Dubajban. Az amerikai Tennis Channel úgy döntött a történtek után, hogy nem fogja közvetíteni az eseményt, a The Wall Street Journal pedig megvonta a szponzori pénzösszeget a versenytől.